Document ID: 32010R0117
Publication Date: 2010-02-09

Title and Content:
NARIADENIE KOMISIE (EÚ) č. 117/2010
z 9. februára 2010,
ktorým sa mení a dopĺňa nariadenie Komisie (ES) č. 904/2008 ustanovujúce metódy analýzy a iné technické opatrenia nevyhnutné na vykonávanie vývozného režimu tovaru nezahrnutého v prílohe I k zmluve
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9,
keďže:
(1)
V nariadení Komisie (ES) č. 904/2008 (2) sa stanovujú metódy, postupy a vzorce, ktoré sa použijú na výpočet údajov získaných z analýzy tovaru, stanovených v prílohe IV k nariadeniu Komisie (ES) č. 1043/2005 z 30. júna 2005, ktorým sa vykonáva nariadenie Rady (ES) č. 3448/93 v súvislosti so systémom priznávania vývozných náhrad na určité poľnohospodárske výrobky vyvážané vo forme tovarov, na ktoré sa nevzťahuje príloha I k zmluve, a kritériami stanovovania výšky týchto náhrad (3).
(2)
Nariadenie (ES) č. 904/2008 preskúmala skupina expertov s cieľom posúdiť, či nariadenie zohľadňuje vedecký a technologický vývoj metód ustanovených v tomto nariadení. Zo štúdií a analýz vykonaných v rámci tohto preskúmania vyplýva, že stanovenie obsahu škrobu (alebo dextrínu) pomocou hydrolýzy hydroxidom sodným a stanovenie obsahu glukózy pomocou enzymatickej metódy so spektrofotometriou, v súčasnosti predpísané pre väčšinu tovaru, už nespĺňajú súčasné technické požiadavky, a preto ich treba aktualizovať.
(3)
Preto je vhodné zabezpečiť, aby sa stanovenie obsahu škrobu (alebo dextrínu) vykonalo enzymaticky pomocou amylázy a amyloglukozidázy a aby sa obsah glukózy stanovil vysokoúčinnou kvapalinovou chromatografiou (HPLC), ako je stanovené v prílohe I k nariadeniu Komisie (ES) č. 900/2008 zo 16. septembra 2008, ktorým sa ustanovujú metódy analýzy a iné technické ustanovenia nevyhnutné na vykonávanie dovozného režimu pre niektoré tovary vznikajúce spracovaním poľnohospodárskych výrobkov (4) v znení zmien a doplnení nariadenia Komisie (EÚ) č. 118/2010 (5).
(4)
Nariadenie (ES) č. 904/2008 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
V článku 2 nariadenia (ES) č. 904/2008 sa bod 2 nahrádza takto:
„2.
Škrob (alebo dextrín)
(dextrín sa vyjadrí ako škrob)
1.
Pre všetky kódy KN iné ako kódy KN 3505 10 10, 3505 10 90, 3505 20 10 až 3505 20 90 a 3809 10 10 až 3809 10 90 sa obsah škrobu (alebo dextrínu) uvedený v stĺpci 3 prílohy IV k nariadeniu (ES) č. 1043/2005 vypočíta pomocou tohto vzorca:
(Z - G) × 0,9,
kde
Z
=
je obsah glukózy stanovený metódou opísanou v prílohe I k nariadeniu Komisie (ES) č. 900/2008 (6)
G
=
je obsah glukózy pred enzymatickou úpravou stanovený vysokoúčinnou kvapalinovou chromatografiou (HPLC).
2.
V prípade kódov KN 3505 10 10, 3505 10 90, 3505 20 10, 3505 20 90 a 3809 10 10 až 3809 10 90 sa obsah škrobu (alebo dextrínu) stanoví metódou uvedenou v prílohe II k nariadeniu (ES) č. 900/2008.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 9. februára 2010

Classification:
Level 1 Topics: 100158
100147
100157
100151
Level 2 Topics: 100191
100257
100261
100256
100224
Level 3 Topics: 4314
2487
3632
2736
3946
All Topics: 1170
1654
3568
5300
867